ORDE do 19 de outubro de 2011 pola que se regulan determinados ficheiros de datos de carácter personal existentes no Instituto Galego da Vivenda e Solo.
Consellería de Medio Ambiente, Territorio e Infraestruturas — III. Outras disposicións — 03/11/2011

A Lei orgánica 15/1999, do 13 de decembro, de protección de datos de carácter persoal (BOE n.º 298, do 14 de decembro), regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da dita lei disponse que a creación, modificación ou supresión dos ficheiros das administracións públicas só se poderá facer por medio de disposición xeral publicada no BOE ou diario oficial correspondente, e establece no seu punto segundo as indicacións concretas que deben constar nas disposicións de creación e modificación daqueles.
En consecuencia, e en virtude das facultades que me confire o artigo 34.6.º da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
Artigo 1.
Obxecto.
Mediante esta orde créanse e suprímense os ficheiros de carácter persoal existentes no Instituto Galego da Vivenda e Solo que se especifican nos anexos I e II.
Artigo 2.
Contido
.
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do seu regulamento asociado, aprobado polo Real decreto 1720/2007, do 21 de decembro, para as disposicións de creación, modificación e supresión de ficheiros, está contida nos anexos I e II desta orde.
Artigo 3.
Finalidade e uso dos ficheiros.
Os datos de carácter persoal incluídos nos ficheiros do Instituto Galego da Vivenda e Solo regulados por esta orde só serán utilizados para os fins expresamente previstos e declarados no anexo I e polo persoal debidamente autorizado.
Artigo 4.
Cesión de datos
.
Os datos só serán cedidos nos supostos expresamente previstos pola lei e nos declarados no anexo I. No suposto de cesión de datos ás administracións públicas, haberá que aterse ao disposto na normativa vixente respecto a esta materia.
Artigo 5.
Órgano responsable dos ficheiros.
A responsabilidade sobre os ficheiros regulados por esta orde correspóndelle ao Instituto Galego da Vivenda e Solo, organismo autónomo adscrito á Consellería de Medio Ambiente, Territorio e Infraestruturas.
No anexo I detállase a unidade ante a cal se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6.
Nivel de protección e medidas de seguridade.
Os ficheiros creados por esta orde atópanse clasificados atendendo ao disposto no artigo 80 e seguintes do regulamento de desenvolvemento da Lei orgánica 15/1999, do 13 de decembro, aprobado polo Real decreto 1720/2007, do 21 de decembro. No anexo I aparece a clasificación (nivel básico, medio ou alto) dos ficheiros creados baixo esta orde.
O titular do órgano responsable destes ficheiros adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e nas súas normas de desenvolvemento.
Artigo 7.
Supresión de ficheiros.
No anexo II desta orde relaciónanse aqueles ficheiros para os cales será solicitada a súa supresión ao Rexistro da Axencia de Protección de Datos. O órgano responsable destes ficheiros establece no anexo II o destino que se lles vai dar aos datos ou, de ser o caso, as previsións que se adopten para a súa destrución.
Disposición derradeira.
Esta orde entrará en vigor aos vinte días da súa publicación no
Diario Oficial de Galicia.
Santiago de Compostela, 19 de outubro de 2011.